આમ કરતા બધી જ ટેકનિકલ જરૂરિયાતો સંતોષાતા, બે વર્ષની જહેમતને અંતે, ૨૦૧૨માં અમને ગુજરાતી gu ડોમેનવાળું વિકિસ્રોત મળ્યું. ૨૦૧૨થી ૨૦૧૫ એમ ત્રણ વર્ષમાં અમે કુલ ૭૫ પુસ્તકો યુનિકોડ ફોન્ટમાં ટાઇપ કરીને વિકિસ્રોત પર ઉપલબ્ધ કરાવ્યાં છે. ગુજરાતી ક્લાસિકલ સટાયર ભદ્રંભદ્ર, ગાંધીજીની આત્મકથા, ઝવેરચંદ મેઘાણીની સૌરાષ્ટ્રની રસધાર એવા ગુજરાતી સાહિત્યના સીમાચિહ્નરૂપ અનેક પુસ્તકો આજે ગુજરાતી વિકિસ્રોતમાં ઉપલબ્ધ છે, જે ઓનલાઇન વાંચી શકાય તેમ છે તથા પીડીએફ સ્વરૂપે ડાઉનલોડ પણ કરી શકાય છે. ગાંધીજીનાં લગભગ બધાં જ પુસ્તકો ત્યાં ઉપલબ્ધ છે. ઝવેરચંદ મેઘાણીનું પણ ઘણુંબધું સાહિત્ય ઉપલબ્ધ છે. ગોવર્ધનરામ ત્રિપાઠીની ક્લાસિકલ નવલકથા સરસ્વતીચંદ્ર પર હાલમાં કામ ચાલી રહ્યું છે. આ ૭૫ તો આખેઆખા પુસ્તકો. એ સિવાય સેંકડો લોકગીતો, ગરબા, નરસિંહ અને મીરાંના ભજનો, દયારામની કવિતાઓ, આરતીઓ, સ્તોત્રો, વગેરે તો છે જ. જેમ વિકિપીડિયાની મર્યાદા સંદર્ભ સાથેની માહિતી છે, તેમ વિકિસ્રોતની મર્યાદા છે પ્રકાશનાધિકારથી મૂક્ત સાહિત્ય. એટલે કે એવું કોઈ પણ સાહિત્ય કે જેના પર હજુ પણ કોઈના કોપીરાઇટ્સ હોય તે અમે વિકિસ્રોત પર ચડાવી શકતા નથી. બીજા અર્થમાં હાલમાં હયાત સર્જકોની કૃતિઓ કે જે સર્જકોના દેહાવસાનને હજુ ૬૦ વર્ષ થયાં નથી તેવા સર્જકની કૃતિઓ સરળતાથી વિકિસ્રોત પર મૂકી શકાતી નથી. હા, જો કોઈ સર્જક લેખિતમાં અમને પરવાનગી આપે, તેમના પ્રકાશનાધિકાર જતા કરીને તે સાહિત્યને આ માધ્યમથી લોકો સમક્ષ મૂકવાની, તો અમે અવશ્ય વિકિસ્રોત પર તે કૃતિ મૂકી શકીએ.